ג'נט ג'קסון

ג'נט דמיטה ג'ו ג'קסון (באנגלית: Janet Damita Jo Jackson; נולדה ב-16 במאי 1966) היא זמרת, כותבת שירים, רקדנית ושחקנית אמריקאית, זוכת פרס גראמי, הנחשבת לאחת הזמרות המצליחות בכל הזמנים. ג'נט ג'קסון נולדה בעיר גארי שבאינדיאנה, ארצות הברית. היא הצעירה מבין עשרת ילדיהם של ג'וזף וקתרין ג'קסון, משפחה ממעמד בינוני-נמוך המשתייכת לעדי יהוה. כשהייתה פעוטה החלו חמשת אחיה (ג'קי, טיטו, ג'רמיין, מרלון ומייקל ג'קסון) להופיע יחד על הבמות כ"חמישיית הג'קסונים". הצלחת הלהקה איפשרה למשפחה לעבור לגור בלוס אנג'לס בשנת 1971. כילדה חלמה להיות רוכבת סוסים ולא זמרת כמו אחיה, אולם כשהפופולריות של חמישיית הג'קסונים החלה לדעוך, החליט האב (שהיה גם מנהל הלהקה) לצרף לעסקי השעשועים את שאר ילדיו, בהם בתו הקטנה, ג'נט. ב-9 באפריל 1974 עשתה ג'נט את הופעת הבכורה שלה, לצד אחיה, במופע בלאס וגאס. מופע זה, שהיה מורכב בעיקר מחיקויים, הביא לג'נט את אהבת הקהל, כמו גם ביקורות טובות. ב-1976 מופע זה הסב את תשומת לבו של נשיא רשת הטלוויזיה CBS, פרד סילברמן. הרשת חיפשה באופן נואש אחר תוכנית בידור שתחליף את "The Sonny & Cher Comedy Hour". ב-16 ביוני 1976 עלתה לשידור תוכנית הבידור של משפחת ג'קסון, שהתבססה על המופע בלאס וגאס, והייתה לתוכנית הבידור הראשונה בטלוויזיה האמריקנית בו מככבת משפחה אפרו-אמריקנית. התוכנית שודרה במשך שתי עונות, אשר הביא את ג'נט להמשיך בקריירה טלוויזיונית: בסוף שנות השבעים ותחילת שנות השמונים הופיעה בסדרות "זמנים טובים" (1977–1979), "משפחה שכזאת" (לצד רוב לאו) (1979), "על טעם ועל ריח" ובסדרת הדרמה המוזיקלית "תהילה". אף על פי שג'נט מעולם לא רצתה להיות זמרת מקצועית, היא נשמעה להוראותיו של אביה, והשתתפה בשלל פרויקטים מוזיקליים של המשפחה. ההקלטה הראשונה שלה הייתה דואט עם אחיה, רנדי, בשיר "Love Song for Kids", בשנת 1978. כשהייתה בת 15 אילץ אותה אביה לחתום על חוזה הקלטות בחברת התקליטים A&M Records. בספטמבר 1982 יצא לחנויות אלבום הבכורה של ג'נט ג'קסון, הנקרא Janet Jackson. האלבום הצליח במצעדי הרית'ם אנד בלוז האמריקנים, ונמכר ברחבי העולם בכמיליון עותקים. אלבומה השני, Dream Street, שיצא לחנויות באוקטובר 1984, היווה עבור ג'נט התפתחות מוזיקלית מאלבומה הראשון. את האלבום הפיק, בין השאר, ג'ורג'ו מורודר, הנחשב לאבי הדיסקו, ועל כן היה זה אלבום קצבי מקודמו. המבקרים לא התרשמו מהבת הצעירה של משפחת ג'קסון ומכירות האלבום היו בסדר גודל של האלבום הקודם. לאחר הצלחתם הבינונית של שני אלבומיה הראשונים, שכר אחד המפיקים של A&M Records את שירותיהם של צמד מפיקי הרית'ם אנד בלוז ג'ימי ג'אם וטרי לואיס, כדי להזניק את הקריירה של ג'קסון. בפברואר 1986 הוציאה את אלבומה השלישי, Control, לאחר שמפיקיה יצרו לה תדמית עכשווית ואטרקטיבית. האלבום הצליח, הגיע למקום הראשון במצעד האלבומים האמריקני, ונמכר בארצות הברית במעל 5 מיליון עותקים. שישה סינגלים שוחררו מאלבום זה, כשחמישה מהם נכנסו ל-TOP 5 של מצעד בילבורד האמריקני, כשהסינגל השלישי, "When I Think Of You", הגיע למקום הראשון, ביולי 1986. האלבום קיבל 3 מועמדויות לפרס גראמי בשנת 1987, בהם על אלבום השנה. באותה שנה עשתה ג'קסון צעד חשוב בעצמאותה המוזיקלית, כשפיטרה את אביה (שהיה אז מנהלה האישי). Janet Jackson's Rhythm Nation 1814 היה אלבום האולפן הרביעי של ג'קסון, שיצא בספטמבר 1989 לחנויות, ואף זכה להצלחה רבה יותר מאלבומה הקודם. היה זה האלבום הנמכר ביותר בארצות הברית בשנת 1990, והוא שהה במקום הראשון במצעד האלבומים האמריקני במשך ארבעה שבועות, וב-TOP 5 במשך 35 שבועות רצופים. היה זה האלבום שהצליח להוציא מתוכו הכי הרבה סינגלים שהגיעו ל-TOP 5 של מצעד בילבורד האמריקני – 7, בהם ארבעה להיטי מקום ראשון ושני להיטי מקום שני. האלבום זכה בפרס גראמי לשנת 1990 בקטגוריית 'הקליפ הארוך של השנה' (מתוך 5 מועמדויות). בנוסף, האלבום זכה בעשרה פרסים בטקס Billboard Music Awards וחמישה פרסי המוזיקה האמריקנית. 6 מיליון עותקים נמכרו מהאלבום בארצות הברית, כשחלק מהרווחים מגיעים לג'קסון ישירות, בהיותה אחת ממפיקי האלבום. מסע ההופעות של האלבום הוכתר כמסע ההופעות הראשון המצליח של כל הזמנים, כששני מיליון איש צפו בו. החוזה של ג'קסון בחברת A&M Records הסתיים ב-1990. לאחר שחברות התקליטים הגדולות התעניינו בחוזה עמה, בחרה ג'קסון בחברת וירג'ין רקורדס, בה חתמה חוזה הקלטות רווחי בסך 32 מיליון דולרים. נכון לאותה התקופה, זה היה חוזה ההקלטות הרווחי ביותר אי פעם. אלבומה החמישי, Janet, יצא לחנויות במאי 1993. באלבום זה יצרה לה תדמית סקסית המתבטא בשירים ובקליפים. האלבום נמכר בשבוע הראשון בארצות הברית ב-350,000 עותקים, ושהה במקום הראשון במצעד האלבומים האמריקני במשך שישה שבועות. האלבום נמכר בארצות הברית במעל ל-8 מיליון עותקים, ושני מיליון עותקים ממנו נמכרו בבריטניה. האלבום הגיע למקום הראשון ב-22 מדינות, ונמכר ברחבי העולם בכ-17 מיליון עותקים. הסינגל הראשון מהאלבום, "That's The Way Love Goes" הפך להיות ללהיט הגדול ביותר של הקריירה שלה: 8 שבועות רצופים שהה הסינגל במקום הראשון במצעד בילבורד, ובנוסף זכה בפרס גראמי 1994 בקטגוריית 'שיר הרית'ם אנד בלוז של השנה'. Janet כלל ארבעה להיטי TOP 5 במצעד בילבורד האמריקני, בהם שניים שהגיעו למקום הראשון. ביולי 1993 עשתה ג'קסון את הופעתה הקולנועית הראשונה, בסרטו של ג'ון סינגלטון "לאהוב ולהתגבר", בו כיכבה בתפקיד הראשי לצד טופאק שאקור. שיר הנושא של הסרט, "Again", אותו כתבה ושרה, היה מועמד לפרס אוסקר ולפרס גלובוס הזהב כשיר הנושא הטוב ביותר. ג'נט ג'קסון ביצעה דואט עם אחיה, אייקון הפופ, מייקל ג'קסון, בלהיט "Scream", שהיה הראשון שנכנס ישירות ל-TOP 5 במצעד בילבורד האמריקני. השיר זכור היטב בזכות הקליפ המושקע שנעשה עבורו, בתקציב גרנדיוזי של 7 מיליון דולרים (הווידאו קליפ השני הכי יקר בהיסטוריה). השיר הופיע באלבום האוסף של מייקל ג'קסון, HIStory, כשג'נט ג'קסון הייתה בין מפיקי האלבום. באופן מקרי הוציאה ג'קסון באותה שנה גם אלבום אוסף, הנקרא Design of a Decade: 1986–1996, אשר כלל את להיטיה בין השנים 1985–1995, בנוסף לשני שירים חדשים, ובהם "Runaway", שהגיע למקום השלישי במצעד בילבורד. האלבום נמכר ב-3.8 מיליון עותקים ברחבי העולם. ב-1996 חידשה את חוזה ההקלטות שלה בחברת וירג'ין רקורדס, תמורת 80 מיליון דולרים, ולכן זהו חוזה ההקלטות של זמרת הרווחי של כל הזמנים. אלבום האולפן השישי של ג'קסון, The Velvet Rope, שיצא לחנויות באוקטובר 1997, היה לאלבום האולפן הרביעי הרצוף שלה המגיע למקום הראשון במצעד האלבומים האמריקני. האלבום כלל את הלהיט, "Got Til It's Gone", שזכה בפרס גראמי 1998 בקטגוריית 'הקליפ הקצר הטוב ביותר' ("Scream" זכה בקטגוריה זו שנתיים קודם לכן). הלהיט "Together Again" הגיע למקום הראשון במצעד בילבורד והאלבום נמכר במעל ל-8 מיליון עותקים ברחבי העולם. בזמן הקלטת אלבום זה סבלה ג'קסון מדיכאון ממושך, דבר שהאריך את משך העבודה עליו. היה זה אלבומה האישי ביותר של ג'קסון, בו כתבה טקסטים רגישים וכואבים מחייה. ג'קסון סיפרה מאוחר יותר בראיון כי האלבום הוא חלק מתהליך של ריפוי נפשי. בעקבות האלבום The Velvet Rope, יצאה ג'קסון למסע הופעות בינלאומי, בו הופיעה בחמש יבשות: אירופה, אמריקה הצפונית, אפריקה, אסיה ואוסטרליה. בסוף שנת 1999 דירג אותה מגזין בילבורד כאומן השני המצליח ביותר בארצות הברית במהלך שנות התשעים – אחרי מריה קארי. פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. ביולי 2000 שבה ג'קסון למסך הגדול, כשהופיעה בתפקיד הנשי הראשי בקומדיה המצליחה "הפרופסור המטורף 2", לצד אדי מרפי. ג'קסון שרה את שיר הנושא של הסרט, הנקרא "Doesn't Really Matter", שהגיע למקום הראשון בארצות הברית ולמקום החמישי בבריטניה. אלבום האולפן השביעי של ג'קסון, All for You, יצא באפריל 2001, והיה לאלבום פופ קל ונוסחתי, בניגוד לקודמו. האלבום הגיע למקום הראשון בארצות הברית וכלל את הלהיט הגדול "All for You", ששהה 7 שבועות רצופים במקום הראשון במצעד בילבורד, וכמו כן זכה בפרס גראמי בקטגוריית 'הקלטת הדאנס של השנה'. היה זה הלהיט העשירי שלה המגיע למקום הראשון במצעד בילבורד. האלבום נמכר בארצות הברית במעל 3 מיליון עותקים וברחבי העולם ב-8 מיליון עותקים. סיבוב ההופעות גרף יותר מ-50 מיליון דולרים. בינואר 2004, בהופעת המחצית של משחק סופרבול XXXVIII, הופיעה ג'קסון יחד עם ג'סטין טימברלייק. בסיום ההופעה משך טימברלייק חלק מחולצתה של ג'קסון תוך שהוא חושף את השד הימני שלה לעיניי מיליוני הצופים בטלוויזיה. רשתות הטלוויזיה אשר שידרו את המשחק בשידור חי הכחישו כל קשר למקרה – שעורר שערורייה גדולה בארצות הברית – וכינו את התקרית "תקרית מלתחה". לאחר המקרה, התנצלו ג'קסון וטימברלייק ואילו רשת CBS נקנסה ב-550 אלף דולר. בשנים 2004 ו-2006 הוציאה שני אלבומי אולפן, שהיו רחוקים מהצלחותיה בשנות השמונים והתשעים. Damita Jo ו-20 Y.O. הגיעו שניהם למקום השני במצעד האלבומים האמריקני ומכירותיהם היו בינוניות. בנוסף, אף סינגל משני האלבומים הללו לא נכנס כלל ל-TOP 20 במצעד בילבורד. בשנת 2007 שיחקה בסרטו של טיילר פרי "למה התחתנתי?". ביולי 2007 החוזה של ג'קסון עם חברת וירג'ין הסתיים והיא חתמה על חוזה עם חברת איילנד רקורדס – חברה בת של חברת התקליטים המקורית של ג'קסון, A&M. אלבומה העשירי, Discipline, יצא ב-26 בפברואר 2008, תחת פיקוחו של מנהל החברה, אנטוניו ריד. הסינגל הראשון, "Feedback", הגיע למקום ה-19 במצעד הבילבורד. זהו המיקום הגבוה ביותר של ג'קסון מאז שנת 2001, עם "Someone To Call My Lover". האלבום עצמו הגיע לפסגת מצעד מכירות האלבומים והיה לאלבום המצליח ביותר שלה מאז All for You, אף על פי שמכר פחות עותקים בשבוע הראשון מאשר מכרו שני אלבומיה הקודמים. בספטמבר פתחה ג'קסון סיבוב הופעות ראשון מזה שבע שנים בשם "Rock Witchu Tour", שגרף קרוב ל-10 מיליון דולרים אף על פי שכלל רק 16 הופעות. ב-2010 גילמה את ג'ואנה בסרטו של טיילר פרי "נשים צבעוניות", לצידן של קרי וושינגטון ווופי גולדברג, ושיחקה בסרט ההמשך "למה התחתנתי גם?" גם הוא בבימויו של פרי. בשנת 2015, הוציאה את Unbreakable, אשר זכה להצלחה רבה כאשר כבש את פסגת מצעד הבילבורד 200. בשנת 2022 יצאה לאור סידרה תעודית בארבעה פרקים שהפיקה ביחד עם אחיה, רנדי ג'קסון, שנשאה את השם "ג'נט ג'קסון". הסדרה נפתחת בביקור בבית המשפחה בעיר גארי (אינדיאנה) ועוסקת בחייה הפרטיים, הקריירה המקצועית שלה, "תקרית המלתחה", יחסיה עם אביה ואחייה ועוד. בסדרה שולובו ראיונות עם בני המשפחה וקטעי וידאו משפחתיים רבים, שלא היו זמינים לצפייה קודם. בשנת 2023 יצאה ג'קסון למסע הופעות בינלאומי, בשם "Together Again". באוגוסט 2024, ג'קסון הודיעה רשמית על רזידנסי (רצף הופעות) בלאס וגאס בתיאטרון Resorts World. הרצף "Janet Jackson: Las Vegas" יחל ב-30 בדצמבר 2024 ויכלול מופע בערב השנה החדשה, בנוסף לשמונה הופעות נוספות בשנת 2025, כולל סוף שבוע של יום הולנטיין. ג'קסון תופיע בתיאטרון בעל קיבולת של 5,000 מקומות. בשנת 1984, כשג'קסון הייתה בת 18 בלבד, התחתנה בחשאי עם ג'יימס דבארג', חבר להקת "DeBarge". הנישואים, שלא קיבלו את אישור משפחת ג'קסון, הסתיימו 12 חודשים אחר כך. ג'קסון התחתנה שוב, ב-1991, עם הבמאי וכותב השירים רנה אליזונדו המקסיקני, איתו שיתפה פעולה מספר פעמים בקריירה. ב-1999 הסתיימו נישואיהם לאחר 8 שנים. משנת 2003 ועד 2013 הייתה ג'קסון בקשר רומנטי עם מפיק ההיפ הופ ג'רמיין דופרי. בשנת 2012 ג'קסון התחתנה עם המיליארדר הקטרי ויסאם אל מאנה. ב-6 באפריל 2016, ג'קסון הודיעה בראיון "אני ובעלי מתכוונים להקים משפחה", וכתוצאה מכך דחתה את סבב ההופעות שלה. ב-12 באוקטובר 2016 ג'קסון הודיעה כי היא בהריון מבן זוגה. ב-3 בינואר 2017 ילדה ג'קסון את בנה הבכור, בגיל 50. באפריל 2017 פורסם כי השניים נפרדו. בפברואר 2018 לאחר גירושין מתוקשרים השניים נפרדו סופית. 1982: Janet Jackson 1984: Dream Street 1986: Control 1989: Janet Jackson's Rhythm Nation 1814 1993: Janet 1997: The Velvet Rope 2001: All for You 2004: Damita Jo 2006: 20 Y.O. 2008: Discipline 2015: Unbreakable 2021: Black Diamond 1987: Control: The Remixes 1995: Janet Remixed 1995: Design of a Decade: 1986–1996 2010: Icon: Number Ones 1990: Rhythm Nation World Tour 1995–1993: Janet World Tour 1999–1998: The Velvet Rope Tour 2002–2001: All for You Tour 2008: Rock Witchu Tour 2011: Number Ones, Up Close and Personal 2016–2015: Unbreakable World Tour 2019–2017: State of the World Tour 2019: Janet Jackson: A Special 30th Anniversary Celebration of Rhythm Nation 2020: Black Diamond World Tour 2019: Janet Jackson: Metamorphosis ג'נט ג'קסון כגיי אייקון אתר האינטרנט הרשמי של ג'נט ג'קסון ג'נט ג'קסון, ברשת החברתית פייסבוק ג'נט ג'קסון, ברשת החברתית אקס (טוויטר) ג'נט ג'קסון, ברשת החברתית אינסטגרם ג'נט ג'קסון, ברשת החברתית טיקטוק ג'נט ג'קסון, סרטונים בערוץ היוטיוב ג'נט ג'קסון, ברשת החברתית Goodreads ג'נט ג'קסון, באתר פינטרסט ג'נט ג'קסון, במסד הנתונים הקולנועיים IMDb (באנגלית) ג'נט ג'קסון, באתר "אידיבי", מאגר הידע העברי לקולנוע ישראלי ועולמי ג'נט ג'קסון, באתר AllMovie (באנגלית) ג'נט ג'קסון, באתר Rotten Tomatoes (באנגלית) ג'נט ג'קסון, באתר Metacritic (באנגלית) ג'נט ג'קסון, במסד הנתונים הקולנועיים KinoPoisk (ברוסית) ג'נט ג'קסון, באתר אפל מיוזיק (באנגלית) ג'נט ג'קסון, באתר ספוטיפיי ג'נט ג'קסון, באתר סאונדקלאוד (באנגלית) ג'נט ג'קסון, באתר Last.fm (באנגלית) ג'נט ג'קסון, באתר AllMusic (באנגלית) ג'נט ג'קסון, באתר MusicBrainz (באנגלית) ג'נט ג'קסון, באתר דיזר ג'נט ג'קסון, באתר Yandex.Music (ברוסית) ג'נט ג'קסון, באתר Discogs (באנגלית) ג'נט ג'קסון, באתר Songkick (באנגלית) ג'נט ג'קסון, באתר Genius ג'נט ג'קסון, באתר SecondHandSongs ג'נט ג'קסון, באתר MOOMA (בארכיון האינטרנט) ג'נט ג'קסון, באתר בילבורד (באנגלית) ג'נט ג'קסון, באתר טיידל (באנגלית) ג'נט ג'קסון, באתר אמזון מיוזיק פלורה צפובסקי, האחות הקטנה: הקאמבק של ג'נט ג'קסון, באתר nrg‏, 25 ביוני 2010 ג'נט ג'קסון, באתר אנציקלופדיה בריטניקה (באנגלית) ynet, סופרבול: טימברלייק חשף את החזה של ג'נט ג'קסון, באתר ynet, 2 בפברואר 2004 CBS תשלם קנס על הצגת השד של ג'נט ג'קסון בשידור חי, באתר ‏מאקו‏, 4 במאי 2009 Janet Jackson review – the breathtaking tale of a reluctant pop superstar, the Guardian, ‏2022-01-31 (באנגלית) שוברת שיא עצמי: ג'נט ג'קסון הרוויחה 51 מיליון דולר בסיבוב ההופעות האחרון שלה, באתר ‏מאקו‏, 10 ביולי 2023 Thania Garcia, Janet Jackson Sets Las Vegas Residency at Resorts World, Variety, ‏2024-08-21 (באנגלית אמריקאית) קולולולו: ג'נט ג'קסון התחתנה, באתר וואלה, 26 בפברואר 2013 שוקינג! ג'נט ג'קסון ובעלה מתגרשים, באתר וואלה, 9 באפריל 2017